La regenza è per temps da chatscha pli flexibels e per ina reducziun da la vegliadetgna minimala da las chatschaduras e dals chatschadurs

La data dals 9 da settember na duai betg pli esser stringentamain il emprim di da chatscha. Quai è ina da las midadas las pli impurtantas che ina revisiun parziala da la lescha chantunala da chatscha e da l'ordinaziun chantunala da chatscha chaschuna. La regenza ha rectifitgà il project sin fundament dals resultats da la procedura da consultaziun ed ha deliberà el per mauns dal cussegl grond. Da nov duai la chatscha auta ordinaria avair lieu durant il temp dal 1. fin ils 30 da settember e durar maximalmain 21 dis. La lescha cuntegna qua la pussaivladad da far ina interrupziun da la chatscha d'almain trais dis successivs. Questa regulaziun porscha ina flexibilitad maximala per fixar il termin dal cumenzament da la chatscha auta. Ella dat la pussaivladad d'empruvar differentas soluziuns per augmentar en la pratica la preda da la chatscha auta. Cun concepir correspundentamain las prescripziuns da chatscha pon vegnir evitads - grazia a questa regulaziun - er ils conflicts cun il temp da chalira dals tschiervs. Il cumenzament, la fin ed ina eventuala interrupziun da la chatscha vegnan mintgamai communitgads a temp util da la regenza, per che las chatschaduras ed ils chatschadurs possian planisar lur vacanzas. I n'è betg pli previs da reprender la chatscha auta la fin d'atun, dentant vegn mantegnida la chatscha speziala.

La lescha chantunala da chatscha e l'ordinaziun chantunala da chatscha duain dentant vegnir revedidas er en auters puncts. La vegliadetgna minimala per ir a chatscha vegn reducida da 20 a 19 onns e la vegliadetgna minimala per s'annunziar a l'examen da qualificaziun a 18 onns. Plinavant vegnan ils motivs per la refusa da la patenta da chatscha limitads essenzialmain a fatgs che stattan en connex cun l'ir a chatscha. Da nov vegnan las chatschaduras ed ils chatschadurs er obligads da regular lur armas mintgamai avant il cumenzament da la chatscha. Qua po la regenza ordinar che las chatschaduras ed ils chatschadurs ston appurtar ina cumprova davart l'obligaziun da tir ademplida. In'ulteriura novaziun è la liberaziun da chatschaduras e da chatschadurs d'ordaifer da l'examen d'armas e da tir chantunal. Questa liberaziun datti dentant mo sut la premissa che las chatschaduras ed ils chatschadurs d'ordaifer hajan reussì - en Svizra u a l'exteriur - in examen da tir equivalent a las pretensiuns dal chantun Grischun.

Il regal da chatscha duai purtar - tenor il dretg vertent - in retgav net adequat. Questa disposiziun vegn adattada a las cundiziuns actualas. Da nov sto il retgav da las taxas per la patenta e da las taxas da prelevaziun sco er da las ulteriuras entradas da la chatscha cuvrir almain ils custs dals organs da chatscha. Las incumbensas da l'uffizi da chatscha e pestga che vegnan furnidas en l'interess da la generalitad na dastgan pia betg pli vegnir finanziadas cun augmentar las taxas per la patenta da chatscha e las taxas da prelevaziun. L'indemnisaziun da questas incumbensas sco per exempel la bunificaziun per donns d'animals da rapina gronds sto vegnir garantida cun autras funtaunas da finanziaziun. In'ulteriura novaziun pertutga las taxas per la patenta da chatschaduras e da chatschadurs d'ordaifer. Per questas taxas vegn fixada ina tariffa minimala ed ina tariffa maximala en la lescha. A l'intern da questa dimensiun fixescha la regenza l'import da las taxas per la patenta.

Gremi: regenza

Funtauna: rg chanzlia chantunala dal Grischun

Data: 01.09.2005